钦定古今图书集成/明伦汇编/宫闱典/第029卷 > 周礼 > 《天官》
## 钦定古今图书集成/明伦汇编/宫闱典/第029卷 > 周礼 > 《天官》

《内宰》以阴礼教六宫。

〈订义〉郑司农曰：“《阴礼》，妇人之礼。”　郑锷曰：“周制，后有六宫，犹王有六寝。正宫一以听内事，燕宫五以息燕。其制以一宫为中，四宫处四角，而正宫一则在前，不名曰寝。乃曰宫者，盖寝则息燕之义，宫则隐蔽之言，息燕非妇人所宜言，而妇人以隐蔽为自重，故王谓之寝，而后则名曰宫。六宫者，指后言之，不曰王后而曰六宫，不敢斥言。”王后之尊，与王同体。不斥言，示训也。后为六宫所取正，犹教以阴礼者，盖王后正位，宫闱同体，天王能知阴礼，则《关睢》之风行，彤史之化修矣。

又

大祭祀后祼献，“则赞瑶爵，亦如之。”

〈订义〉郑锷曰：“周制，王后无祭天之事，则大祭祀者祭宗庙也。”

正后之服位而诏其礼乐之仪。

〈订义〉郑锷曰：“后之服六，而祭祀之服所用不同，祭各有位，而后之位所立各异，如祭先王则当袆衣，祭先公则当褕狄，祭群小祀则当阙狄，是正其服也。如君在阼则夫人在房，君西酌牺、象则夫人东酌罍尊，是正其位也。”

又

致后之宾客之礼。

〈订义〉郑康成曰：“谓诸侯来朝觐及女宾之宾客。

凡丧事，佐后使治外内命妇，正其服位。”

〈订义〉郑康成曰：“使，使其属之上士。内命妇，谓九嫔、世妇、女御。”　郑司农曰：“外命妇，卿大夫之妻。”

凡建国，佐后立市，设其次，置其叙，正其肆，陈其货贿，
出其度量淳制，祭之以《阴礼》。

〈订义〉刘执中曰：“朝以听天下之政，故君立之天道也。市以聚四方之货，故后立之地道也。”

中春，诏“后帅外内命妇始蚕于北郊，以为祭服。”

〈订义〉郑锷曰：“王者以奉宗庙为重，以躬致其服为尽孝，故王以躬耕之谷为粢盛，后以亲蚕之丝为祭。”

服

又

上春，诏王后帅六宫之人而生穜稑之种，而献之于
王。

〈订义〉郑康成曰：“六宫之人，夫人以下，分居后之六宫者。古者使后宫藏种，以其有传类蕃孳之祥，必生而献之，示能育之，使不伤败，且以佐王耕事、共禘郊也。”　刘执中曰：“种必生于六宫，以其有地之道，生生不穷之祥。”　史氏曰：“凡穜稑之种，必藉后宫生之者，欲其亦知稼穑之艰难，不然，外庭之臣岂乏司农、司穑，必待出于”六宫之手乎？